钦定古今图书集成/理学汇编/文学典/第085卷 > 王若虚
## 钦定古今图书集成/理学汇编/文学典/第085卷 > 王若虚

按《金史文艺传》：“若虚，字从之，槁城人也。幼颖悟，若夙
昔在文字间者。擢承安二年经义进士，调鄜州录事，
历管城、门山二县令，皆有惠政。秩满，老幼攀送，数日
乃得行。用荐入为国史院编修官，迁应奉翰林文字。
奉使夏国还，授同知泗州军州事，留为著作佐郎。正
大初，章宗、《宣宗实录》成，迁平凉府判官。未几，召为左”
司谏，后转延州刺史，入为直学士。天兴元年，哀宗走归德。明年春，崔立变，群小附和，请为立《建功德碑》。翟
奕以尚书省命，召若虚为文。时奕辈恃势作威，人或
少忤，则谗构立见屠灭。若虚自分必死，私谓左右司
员外郎元好问曰：“今召我作碑，不从则死，从之则名
节扫地，不若死之为愈。虽然，我姑以理谕之。”乃谓奕
辈曰：“丞相《功德碑》当指何事为言？”奕辈怒曰：“丞相以
京城降，活生灵百万，非功德乎？”曰：“学士代王言，《功德
碑》谓之代王言，可乎？且丞相既以城降，则朝官皆出
其门，自古岂有门下人为主帅诵功德而可信乎后
世哉？”奕辈不能夺，乃召太学生刘祁、麻革辈赴省，好
问、张信之喻以立碑事曰：“众议属二君，且已白郑王
矣，二君其无让。”祁等固辞而别。数日，促迫不已，祁即
为草定，以付好问，好问意未惬，乃自为之。既成，以示
若虚，乃共删定数字，然止直叙其事而已。后兵入城，
不果立也。金亡，微服北归镇阳，与浑源刘郁东游泰
山，至黄岘峰，憩萃美亭，顾谓同游曰：“汨没尘土中一
生，不意晚年乃造仙府。诚得终老此山，志愿毕矣。”乃
令子忠先归，遣子恕同行视夷险，因垂足坐大石上，
良久，瞑目而逝，年七十。所著文章号《慵夫集》，凡若干
卷，《滹南遗老》若干卷，传于世。